Checheniston rahbari Ramzon Qodirovning ma’lum qilishicha, u AQSh maxsus kuchlari tomonidan IShID yetakchilaridan biri Abu Umar ash-Shishaniyning qo‘lga olingani haqidagi xabarga ishonmasligini bildirdi. "Biz ham bundan ancha avvalroq uni o‘ldirganmiz, deb ishongandik. Mening odamlarim uning jasadi tepasida turib, uni suratga olishgan va suratlarni jo‘natishgandi. U esa ko‘p o‘tmasdan tirik holda paydo bo‘ldi. Endi uning qo‘lga olingani haqidagina aytishmoqda. Bunga ishona olmaymiz", deydi u. Qodirovning qayd etishicha, uning Shishaniy bilan o‘ziga xos "hisob-kitobi" bor. "U qo‘lga olingan-olinmaganidan qat’i nazar uning taqdiri ayanchli bo‘ladi", deydi Qodirov. Bundan oldinroq, AQSh maxsus kuchlari Iroqda IShIDning yetakchilaridan biri ash-Shishaniyni ushlagani haqida ma’lumot paydo bo‘lgandi.